ସେବା, ସମର୍ପଣ ଦ୍ୱାରା ରାଷ୍ଟ୍ରର ଉତ୍‌ଥାନ ସମ୍ଭବ
ବରଗଡ଼ ଅଫିସ୍, ୫।୭-ବରଗଡ଼ରେ ଓଡ଼ିଶା ପ୍ରାନ୍ତ ଭାରତ ବିକାଶ ପରିଷଦର ନୂତନ ଶାଖା ଉଦ୍ଘାଟିତ ହୋଇଛି। ରାଷ୍ଟ୍ରୀୟ ସଙ୍ଗଠନ ସମ୍ପାଦକ ସୁରେଶ ଜୈନ ଓ ସହ ସାଧାରଣ ସମ୍ପାଦକ ଡଃ ବାଲ୍ମିକୀ କୁମାରଙ୍କ ଉପସ୍ଥିତିରେ ଏହାକୁ ଉଦ୍ଘାଟନ କରାଯାଇଥିଲା। ଏହି ଅବସରରେ ସ୍ଥାନୀୟ ସରସ୍ବତୀ ଶିଶୁ ବିଦ୍ୟା ମନ୍ଦିର ହିନ୍ଦୀ ବିଭାଗ ବୌଦ୍ଧିକ ମଣ୍ଡପରେ ଏକ ସମାବେଶ ହୋଇଥିଲା। ଏଥିରେ ଓଡ଼ିଶାପ୍ରାନ୍ତ ଉପସଭାପତି ତଥା ବରଗଡ଼ ମହିଳା କଲେଜର ପୂର୍ବତନ ଅଧ୍ୟକ୍ଷ ସୁଦର୍ଶନ ପୂଜାରୀ, ଓଡ଼ିଶାପ୍ରାନ୍ତ ପୃଷ୍ଠପୋଷକ ଡ. ରାଜକୁମାର ବଡ଼ପଣ୍ଡା, ପ୍ରାନ୍ତୀୟ ସଂଯୋଜକ ଶ୍ୟାମସୁନ୍ଦର ଶର୍ମା, ସମ୍ବଲପୁର ଶାଖା ସଭାପତି ବିନୋଦ ବିହାରୀ ନାୟକ ପ୍ରମୁଖ ଉପସ୍ଥିତ ଥିଲେ। ରାଷ୍ଟ୍ରୀୟ ସ୍ବୟଂ ସେବକ ସଂଘର ଜିଲା ସଞ୍ଚାଳକ ପ୍ରଫେସର ଅମରେନ୍ଦ୍ର ନାରାୟଣ ଯାଦବ ସଭାପତିତ୍ୱ କରିଥିଲେ। ପ୍ରକାଶ କୁମାର ପଟ୍ଟନାୟକ କାର୍ଯ୍ୟକ୍ରମ ସଂଯୋଜନା କରିଥିଲେ। ଅବସରପ୍ରାପ୍ତ ଅତିରକ୍ତ ତହସିଲଦାର ସୁରେନ୍ଦ୍ର ମୋହନ ଚାନ୍ଦ ସ୍ବାଗତ ଭାଷଣ ଦେଇଥିଲେ। ପ୍ରଫେସର ପୂଜାରୀ ଭାରତ ବିକାଶ ପରିଷଦ ଉପରେ ଅବଗତ କରାଇଥିଲେ। ସମ୍ପର୍କ, ସହଯୋଗ ଏବଂ ସଂସ୍ଥାର ସେବା, ସମର୍ପଣ ଦ୍ୱାରା ସମାଜ ତଥା ରାଷ୍ଟ୍ରର ଉତ୍ଥାନ ସମ୍ଭବ ବୋଲି ସେ ମତବ୍ୟକ୍ତ କରିଥିଲେ। ପରେ ରାଷ୍ଟ୍ରୀୟ ସଙ୍ଗଠନ ସମ୍ପାଦକ ଜୈନ ବରଗଡ଼ ଶାଖାର ନୂତନ ଭାବେ ଘୋଷିତ ସଭାପତି ସୁରେନ୍ଦ୍ର ମୋହନ ଚାନ୍ଦ ଓ ସମ୍ପାଦକ ପ୍ରକାଶ କୁମାର ପଟ୍ଟନାୟକଙ୍କୁ ପରିଷଦର ଚାର୍ଟର ପ୍ରଦାନ ପୂର୍ବକ ବରଗଡ଼ ଶାଖା ଉଦଘାଟନ କରି ବକ୍ତବ୍ୟ ରଖିଥିଲେ। ଏହି ଅବସରରେ ଶାଖା ସଭାପତି ଚାନ୍ଦ, ସମ୍ପାଦକ ପଟ୍ଟନାୟକ ଏବଂ କୋଷାଧ୍ୟକ୍ଷ ବିଷ୍ଣୁପ୍ରସାଦ ଅଗ୍ରୱାଲ ଶପଥ ପାଠ କରିଥିଲେ।